Som en slags forelskelse

Det er godt fire måneder siden, at Niels fik sin debut som mandestripper. Han fandt hurtigt ud af, at det gav ham det kick og den lykkefølelse, han var på jagt efter. Samtidig viste det sig, at han var rigtig god til det.

- Jeg havde ikke regnet med, at man kunne blive så glad for noget. Det har gjort mig pisseglad. Den livsændring, jeg har gennemgået, har været det hele værd, det giver sådan en lykkefølelse og et adrenalinkick. Det er en slags forelskelse, hvor man føler, man har fundet den helt rigtige hylde, det gør mig høj både før, under og efter, fortæller Niels.

Han har haft mere end 50 job som stripper de seneste fire måneder. Det er ikke nok til at leve af, men ved siden af passer han et job som bartender for at få det hele til at hænge sammen.

Kæresten må acceptere det

Få måneder inden han begyndte at strippe, mødte han kæresten Charlotte, som han er flyttet ind hos. Hun var nødt til at acceptere hans nye livsstil, hvis de fortsat skulle være sammen.

Hvis jeg har en kæreste, der giver mig et ultimatum, så skal vi ikke være kærester. Jeg har brugt ekstremt lang tid på at gøre, som andre synes, og det vil jeg gøre op med. Niels Von Esmarch, stripper

- Charlotte har nævnt, at hun kan få en fornemmelse af, at hun deler mig, men jeg forklarer hende, at det ikke er mit syn på det. Hvis hun gav mig det ultimatum, at det er mig eller strippen, så vil jeg vælge strippen. Hvis jeg har en kæreste, der giver mig et ultimatum, så skal vi ikke være kærester. Jeg har brugt ekstremt lang tid på at gøre, som andre synes, og det vil jeg gøre op med, siger Niels.

Men Charlotte har ikke givet Niels noget ultimatum – tværtimod er hun en stor støtte i hans arbejde som stripper og tager også med ud på opgaver.

- Det går rigtig fint. Hun støtter mig og synes stadig, det er sjovt. Nogle gange tager hun med mig ud, hun hjælper med at sy kostumer og den slags, siger Niels.

Hva' så hr. panikalder?

Andre i omgangskredsen kiggede i første omgang også skævt til Niels’ oprørske træk og antydede, at en midtvejskrise var på vej. Ingen af de nærmeste er dog faldet fra i de forgangne måneder.